**A.WAHAB ALI**

Penyair A. Wahab Ali dilahirkan pada 2 Mac 1941 di Kampung Sungai Kembong, Bangi, Selangor. Beliau pernah bertugas di Jabatan Pengajian Melayu, Universiti Malaya sebagai Profesor Madya (1984) dan kemudian dinaikkan pangkat sebagai Profesor (1992).

A.Wahab Ali dibesarkan dalam keluarga yang taat beragama dan cukup terdidik dengan nilai-nilai tradisi Melayu. Melihat pencapaian akademiknya, Wahab mempunyai cita-cita yang cukup besar. Beliau ialah contoh seorang anak Melayu yang terdidik dalam aliran Melayu, tetapi mempunyai semangat, cita-cita dan kekuatan untuk berusaha dan memajukan bidang akademiknya. Beliau mendapat pendidikan daripada beberapa buah sekolah iaitu, Sekolah Melayu Bangi, Sekolah Melayu Pulau Meranti, Sekolah Melayu Puchong dan Sekolah Melayu Beranang hingga tamat darjah VII, Maktab Perguruan Sultan Idris, Tanjong Malim (MPSI) (1958-1962). Memperoleh ijazah Sarjana Muda (1970) dari Universiti Malaya, ijazah Sarjana Sastera (1974) dari universiti yang sama dan ijazah Doktor Falsafah (Ph.D) tahun 1984 dari Australian National University, Canberra. Wahab pernah bertugas sebagai penyunting di Dewan Bahasa dan Pustaka.

Pada tahun 1978, A.Wahab Ali berpeluang mengikuti Program Penulisan Antarabangsa di Universiti Iowa, Amerika Syarikat. Kehadiran A. Wahab Ali bersama-sama teman penyair yang lain memperlihatkan satu era baru yang yang lebih menjanjikan perkembangan terhadap puisi tanah air. A.Wahab Ali dan teman-temannya berjaya mempelbagai dan memperkaya puisi dengan teknik yang baru serta corak pernyataan yang lebih menyakinkan. Sebagai seorang penulis yang berpengalaman dan berbakat, A. Wahab Ali telah dianugerahkan S.E.A. Write Award (1994). Puisi A. Wahab Ali “Setelah Melangkau Empat Puluh” (1985) terpilih memenangi Hadiah Sastera Malaysia 1984/85. Pada tahun 1996-1997, beliau menyandang Kerusi Pengajian Melayu di University of Leiden, Holland.

A. Wahab Ali mula menulis pada tahun 1950 tetapi sumbangannya mula menyerlah pada tahun 1960. A. Wahab Ali menghasilkan pelbagai bentuk penulisan termasuk cerita kanak-kanak, esei, puisi, cerpen dan novel. Sewaktu beliau menuntut di Maktab Perguruan Sultan Idris, A. Wahab Ali telah muncul sebagai pemenang pertama dalam peraduan mengarang cerpen yang dianjurkan oleh Persatuan Penuntut MPSI pada tahun 1959 dengan cerpen bertajuk “Siapa Salah?”. Di samping karya kreatif, A. Wahab Ali juga menulis kertas kerja yang bersifat akademik terutamanya setelah beliau memasuki institusi pengajian tinggi. Antara buku-bukunya dalam bentuk ini yang pernah diterbitkan ialah *Tradisi Pembentukan Sastera Melayu Moden* (1989), *Imej Manusia dalam Sastera* (1989), dan *The Emergence of the Novel in Modern Indonesia* *and Malaysian Literature-A Comparative Study* (1991). Walaupun menulis dalam pelbagai bidang, bakatnya yang paling menyerlah ialah dalam bidang puisi. Kumpulan puisi beliau yang telah diterbitkan ialan *Penemuan* (1975) dan *Sajak-sajak Orang Berdosa* (1977). Manakala dua buah novel beliau yang penting ialah *Angin Hitam* (1968) dan *Pemburu* (1988). A. Wahab Ali juga menulis cerita pendek yang sebahagiannya termuat dalam kumpulan *Daerah Pengalaman* (1979).

Rahman Shaari dalam artikelnya berjudul *Penekanan Gaya Persajakan Tahun 70-an* (*Dewan Sastera*, 1982) berpendapat bahawa gaya bahasa sajak “Tanjung Puteri” karya A.Wahab Ali yang dihasilkan dalam tahun 60-an tidak berbeza dengan sajak-sajak lain baik yang ditulis oleh Dharmawijaya atau Jihaty Abadi. Akan tetapi dalam tahun 70-an, A.Wahab Ali menemui sajak yang amat berbeza dari yang sebelumnya. Gaya baru ini terlihat dalam dua buah antologinya *Penemuan* dan *Sajak Orang Berdosa*. Gaya bahasa yang ditemui A. Wahab Ali ternyata jauh lebih menarik dari gaya tahun 60-an. A.Wahab Ali menulis sajak simbol yang begitu bersahaja, contohnya sajak “Sehelai Daun Paling Atas”. Terciptanya sajak ini menyebabkan timbulnya kesegaran. Selain unsur-unsur perlambangan, watak-watak dari cerita rakyat dan sejarah juga dipungut oleh A. Wahab Ali untuk sayair-syiarnya. Sajak “ Pak Kaduk Kembali ke Gelanggang” adalah contoh yang baik bagaimana kisah Pak Kaduk itu boleh dihidupkan menjadi alat perbandingan yang sberkesan untuk menggambarkan keadaan bangsa kini.